
[bookmark: _Hlk535932830]Gan ddefnyddio fframwaith Entrecomp, gwerthuswch yn feirniadol eich creadigrwydd a'ch menter eich hun ac ystyried sut y gallech chi ddatblygu sgiliau creadigol a mentrus dysgwyr cynradd trwy'ch addysgeg eich hun.

[bookmark: _GoBack]Ceir cryn dipyn o anghydfod ynglŷn â sut dylid diffinio creadigrwydd. Cred Duffy (2007, dyfynnwyd yn Siencyn, 2010, t. 81) ei fod yn derm anodd, sydd bron yn amhosib diffinio am “ei fod yn gysylltiedig â phroses, cynnyrch ac unigolion”. Anghytuna Robinson (2011) a hyn gan bwysleisio bod unigolion sy’n awgrymu ni all creadigrwydd gael ei ddiffinio yn anghywir. Diffinia Robinson creadigrwydd fel “the process of having original ideas that have value” (Robinson a Aronica, 2015, t.96). Tebyg yw diffiniad NACCCE (1999) a Kamen (2000 dyfynnwyd yn Siencyn, 2010) lle cydnabyddir pwysigrwydd y broses a syniadau gwreiddiol. Ychwanega Duffy (2005) at hyn gan nodi mae’r broses sy’n rhoi’r ymdeimlad pleserus i unigolyn yn ystod y profiad. Esbonia Sharp (2004) bod hyn yn wir gan nad yw pob syniad yn mynd i ddatblygu i gynhyrchiad gan nad oes gan y dysgwyr y sgiliau hanfodol i wneud hyn. Anghytuna Craft (2000) a hyn drwy ddatgan bod yn rhaid cael canlyniad i’r broses er mwyn bod yn greadigol .
Er yr anghydfod sydd rhwng y diffiniadau, yr un elfennau yn gyffredinol sy’n codi gan wahanol theoriwyr. Noda Sharp (2004) mae’r pum elfen sy’n cael eu hamlygu gan y rhan fwyaf o theoriwyr yw: dychymyg, gwreiddioldeb, cynhyrchiant a’r gallu i gynhyrchi ganlyniad sydd â gwerth. Ceir ychydig o anghytuno ynglŷn â’r term ‘gwreiddioldeb’. Dywed Duffy (2006) bod unigolyn ond yn greadigol os bod y syniad yn un gwreiddiol, newydd i’r byd. Heriwyd y gred hon gan Isenberg a Jalong (1993) gan awgrymu bydd y pethau ‘newydd’ mae plant yn ei greu yn rhywbeth newydd yn ei llygaid nhw er efallai yn bodoli yn barod. Ymestynnwyd a hyn gan Desailly (2012) yn datgan gall dysgwyr fod yn greadigol drwy greu syniad gwreiddiol i’w hun neu drwy ffyrdd eraill o wneud rhywbeth sy’n wahanol i’r ffordd arferol. Atgyfnerthir hyn gan Van Oech (1983) wrth nodi bod trawsnewid syniad sy’n bodoli yn barod i rywbeth newydd yn dangos creadigrwydd.
Er mwyn bod yn greadigol cyfeiria Grigg a Lewis (2009) at yr angen i fedru meddwl yn ddargyfeiriol a chydgyfeiriol. Meddwl dargyfeiriol yw’r broses o gynhyrchu nifer o syniadau lle mae nifer o atebion yn bosib. Meddwl cydgyfeirio yw’r term a ddefnyddir i ddod at un ateb penodol i gwestiwn. Pwysleisia Guilford (1950, dyfynnwyd yn Cropley, 2006) ar yr angen i ddefnyddio meddwl dargyfeiriol yn ystod pob cam o’r broses greadigol. Er hyn, rhaid hefyd cynnwys elfen o feddwl cydgyfeiriol er mwyn dewis rhwng syniadau.
[bookmark: _Hlk535854115]Diffiniwyd Menter fel “the application of creative ideas and innovations to a practical situation” (QAA, 2012, t.8). Disgrifiwyd menter fel cysyniad sy’n cysylltu creadigrwydd, datblygu syniadau a datrys problemau gan eu cysylltu i’r byd go iawn. Pwrpas menter o fewn addysg yw datblygu meddylfryd y dysgwyr i fedru cynhyrchu syniadau newydd ac yna i ddefnyddio’r syniad a’i wneud i lwyddo er mwyn datrys problemau (QAA, 2012). Noda Llywodraeth Cymru (2018, t.5) ei bod am ddiwyllio’r cynllun addysg er mwyn datblygu dysgwyr “all gyfrannu’n greadigol ac yn llawn menter i fyd gwaith yfory, fel dinasyddion gwybodus a hyderus”.
Wrth ystyried creadigrwydd o fewn addysg mae’n rhaid ystyried bod yna wahaniaeth rhwng addysgu’n greadigol ac addysgu ar gyfer creadigrwydd. Addysgu’n greadigol yw’r broses lle bydd athrawon yn defnyddio’i dychymyg i fod yn greadigol i wneud y dysgu’n fwy diddorol i’r dysgwyr (NACCCE, 1999). Atgyfnerthir hyn gan Barnes (2011) a Cemin (dyfynnwyd yn Wilson, 2010) yn nodi bydd athrawon yn defnyddio’u sgiliau creadigol maent wedi eu mabwysiadu er mwyn gwneud dysgu yn fwy hygyrch i’r dysgwyr. Rhaid cofio nad yw creadigrwydd y dysgwyr yn cael ei ddatblygu drwy’r ffordd yma. Diffiniwyd addysgu ar gyfer creadigrwydd gan NACCCE (1999, t.103) fel “forms of teaching that are intended to develop young people’s own creative thinking or behaviour”. Yn gyferbyniol i addysgu’n greadigol mae addysgu ar gyfer creadigrwydd yn galluogi athrawon i adnabod cryfderau dysgwyr wrth fod yn greadigol a’i datblygu. 
Noda Wilson (2010) mae’r cam cyntaf mae’n rhaid i athrawon ei wneud i sicrhau eu bod yn addysgu ar gyfer creadigrwydd yw datblygu ymwybyddiaeth o’u creadigrwydd personol. Golyga hyn bod athrawon yn datblygu meddylfryd hyblyg a chreadigol gellir eu defnyddio i feithrin creadigrwydd o fewn y dysgwyr. Awgryma Sharp (2004) a NACCCE (1999) ni all athrawon datblygu creadigrwydd ei dysgwyr os nad ydynt yn adnabod eu creadigrwydd personol. Gyda hyn mewn golwg, bwriedir defnyddio’r fframwaith Entrecomp i werthuso’n feirniadol fy nghreadigrwydd a menter.
Nod y fframwaith Entrecomp (Bacigalupo et al., 2016) yw pontio’r byd addysg a byd gwaith gyda’i gilydd gyda menter fel prif ffocws. Disgrifiwyd y fframwaith fel un hyblyg gall gael ei ddefnyddio o fewn cyd-destunau gwanhaol e.e. o fewn byd addysg a busnes. O fewn y cyd-destun hwn, bwriedir edrych ar sut gall y fframwaith gynorthwyo athrawon i asesu eu sgiliau personol er mwyn eu defnyddio o fewn addysg. Ffurfiwyd yr Entrecomp o 3 agwedd sef “Syniadau a Chyfleoedd”, “Adnoddau” a “Gweithredu”, sydd yna wedi eu rhannu i bymtheg cymhwysedd  (Bacigalupo et al., 2016).
Yn gyntaf byddaf yn edrych ar yr elfen ‘Datblygu Syniadau’ o fewn yr agwedd ‘Creadigrwydd’. Credaf fy mod yn llwyddo i gyrraedd lefel 3 yn er elfen hon, lle gallaf arbrofi gyda gwahanol dechnegau er mwyn cynhyrchu atebion newydd i broblem gan ddefnyddio adnoddau. Gwêl enghraifft dda o hyn tra allan ar brofiad addysgu proffesiynol yn y cyfnod sylfaen, lle roeddwn yn addysgu gwers ar y cysyniad o setiau o 2. Er mwyn cyflwyno’r wers i’r dosbarth ddefnyddiais bwynt pŵer ar y bwrdd gwyn rhyngweithiol. Ni fu’r wers yn llwyddiannus gan nad oedd y dysgwyr yn medru gweld y cysylltiad rhwng y setiau. Nid oedd gweld y grwpiau ar y sgrin yn trosglwyddo’r cysyniad yn ddigon clir. Yn sgil hyn, roedd yn rhaid i mi adfyfyrio ar y wers ac ystyried sut mae mynd i’r afael a hyn. Er mwyn datrys y broblem penderfynais ddefnyddio parau o sanau ar lein ddillad yn y dosbarth er mwyn dangos beth a olygir gan ‘set’ neu ‘pâr’. Gan ddefnyddio’r lein ddillad roedd y dysgwyr yn medru gweld yn syth beth a olygir wrth ‘pâr’ neu ‘set’. (Gweler Atodiad 1). Llwyddodd y dysgwyr i wneud cynnydd o’r wers flaenorol gan ddod i ddeall y cysyniad drwy ddefnyddio eitemau bob dydd. Credaf fod fy nghreadigrwydd wedi datblygu’n aruthrol gan fy mod wedi sylwi nad oes rhaid cael adnoddau penodol i bwnc i gynorthwyo’r dysgu.
Er mwyn gwneud cynnydd yn yr elfen hon ac i gyrraedd lefelau 4 a 5, mae angen i mi weithio ar y ffordd rwy’n cyflwyno fy nealltwriaeth o bwnc i eraill. Mae angen i fi fynd yn ôl a meddwl am sut mae’r wybodaeth yn cael ei drosglwyddo i’r dysgwyr. Fel darpar athrawes mae hyn yn rhywbeth rwy’n siŵr byddaf yn gweld yn aml ac yn datblygu’n naturiol tra allan yn y byd gwaith.  
Byddaf nawr yn edrych ar yr agwedd ‘Gweithredu’ ac yn benodol yr elfen ‘Cymryd y cam cyntaf’. O fewn yr elfen hon, byddaf yn canolbwyntio ar fy ngallu i ddefnyddio fy syniadau fy hun i ddatrys problemau. Credaf fy mod ar hyn o bryd ar lefel 3 a 4 lle mae’n ddisgwyliedig fy mod yn “Actively face challenges, solve problems and seize opportunities to create value” (Bacigalupo et al., 2016, t.31). Ar y cyfan teimlaf fy mod yn barod i geisio rhywbeth newydd ac yn fodlon cynnig syniadau newydd. (Gweler Atodiad 2) Gwêl enghraifft o hyn o fewn gwers lle’r dasg oedd i ddefnyddio deunyddiau ailgylchu er mwyn creu model 3D o’r ysgol. Bu’r wers yn llwyddiannus gyda’r dosbarth yn creu modelai 3D arbennig i arddangos yr hyn sydd o fewn yr ysgol. Teimlaf fy mod yn hapus i dreiali syniadau newydd ac yna yn adfyfyrio ar hyn i weld os oedd yn lwyddiannus ai peidio.
Er hyn, er mwyn cyrraedd lefel 5, mae angen i mi weithio ar fy hyder i gymryd fwy o risg. Cyn pob gwers byddwn yn gofyn i’r athrawes am ei barn am nad oedd gen i’r hyder i weld y syniad yn methu. Yn aml mi fyddaf yn dewis y ffordd ‘diogel’ o wneud rhywbeth gan fy mod yn ofn methiant. Amlyga Craft (2000) bod angen i athrawon creadigol fedru cymryd risg a dysgu o’u profiadau. Teimlaf fod disgwyliadau uchel gan ysgolion pan allan ar brofiad, ac felly mae peidio cymryd risg gyda rhywbeth newydd yn haws i wneud. Pwysleisia Wragg (2005, dyfynnwyd yn Grigg t.193) “creative teachers are those who ‘go against the flow’ or ‘row upstream’. Yn dilyn hyn cydnabyddai ei fod yn sgil anodd i feithrin yn enwedig i athrawon newydd ei gymhwyso. Atgyfnertha Grigg (2015) bod angen i athrawon ddatblygu hunan hyder er mwyn ddatblygu ei gallu i gymryd risg. Credaf yn gryf bod hyn yn un o heriau sy’n fy ngwynebu ac yn peri gofid i ddarpar athrawon eraill.
O ganlyniad i ddefnyddio’r fframwaith i werthuso fy sgiliau creadigrwydd a menter teimlaf nad yw’n rhoi digon o bwyslais ar sgiliau o fewn addysg. Teimlaf fod yna fwy o bwyslais ar sgiliau Entrepreneuriaeth sy’n fwy addas ar gyfer y byd busnes. Er hyn rhaid cydnabod fy mod wedi datblygu meddylfryd mwy critigol o’r ffordd rwyf yn greadigol ac ystyried beth sydd angen i mi wneud i wella. Bu’r fframwaith ychydig o help i weld beth sydd angen i mi wneud er mwyn gwella fy sgiliau menter a chreadigrwydd.
Eithr nawr ymlaen i drafod addysgu ar gyfer creadigrwydd gan ystyried sut gallaf ddatblygu sgiliau creadigol a mentrus dysgwyr cynradd trwy fy addysgeg fy hun.
Wrth drafod creadigrwydd bydd nifer helaeth o bobl yn datgan nad ydynt yn greadigol. Awgryma Bruce (2011) gall hyn fod oherwydd nad ydynt wedi cael eu hannog i fod yn greadigol pan yn ifanc. Amlyga bod angen i bobl weld heibio’r myth, mai dim ond rhai pobl sy’n greadigol. Cytunir a hyn gyda Robinson a Aronica (2015, t.96) yn datgan ei bod yn llwyr anghytuno gyda’r gred “only special people are creative”. Dywed Barnes (2011) bod gan athrawon a dysgwyr y potensial i fod yn greadigol mewn rhyw agwedd. Cred Duffy (2006) a Craft (2004) bod creadigrwydd yn un continwwm hir lle ar un pegwn mae creadigrwydd a c fach ac ar y pegwn arall mae creadigrwydd a C fawr. Wrth ymchwilio i greadigrwydd a deithir ar draws nifer o ddamcaniaethwyr yn sôn am greadigrwydd a c fach a C fawr. Cyfeiria at greadigrwydd a ‘c’ fach fel syniadau a dyfeisgarwch pobl gyffredin a chreadigrwydd a ‘C’ fawr yn ymwneud a llwyddiant e.e Piccasso (Siencyn, 2010). Golyga hyn bod pob unigolyn yn mynd i fod ar y continwwm hwn ac mae angen datblygu’r gallu sydd angen.
Rydym yn byw mewn cyfnod lle mae’r byd yn prysur newid. Noda Lucas et al. (2013) bod creadigrwydd yn cael ei gydnabod fel un o brif gymwyseddau’r unfed ganrif ar hugain. Amlyga Donaldson (2015, t.28) bod “menter a chreadigrwydd yn elfennau canolog mewn bywyd modern”. Cynhaliwyd Astudiaeth ‘Y Bwlch Creadigol’ gan Adobe (2012), a darganfuwyd bod 8 allan o 10 o bobl o’r farn bod creadigrwydd yn hanfodol ar gyfer twf economaidd. Yn ogystal â hyn noda 2/3 ohonynt ei bod yn teimlo bod creadigrwydd yn sgil gwerthfawr i gymdeithas. Amlygir pwysigrwydd i ddatblygu sgiliau creadigrwydd a menter dysgwyr o fewn addysg er mwyn eu paratoi ar gyfer y dyfodol. Gyda hyn mewn golwg, un o ddibenion Donaldson (2015, t.29) yw bod dysgwyr yn tyfu i fod yn “gyfranwyr mentrus, creadigol sy’n barod i chwarae rhan yn llawn yn eu bywydau a’u gwaith”. Mae’n angenrheidiol bod dysgwyr yn cael y cyfleoedd gorau i ddatblygu eu sgiliau creadigol o fewn addysg yn yr unfed ganrif ar hugain er mwyn eu paratoi ar gyfer y dyfodol.
Er mwyn cyrraedd hyn, mae’n rhaid mabwysiadu creadigedd dysgwyr yn gynnar yn ystod eu cyfnod yn yr ysgol. Noda Robinson (2011, t. 42) “babies and young children are...naturally creative”. Cytunir a hyn gan Duffy (2006) yn amlygu bod pawb yn cael eu geni yn greadigol ond yr her yw sicrhau i sicrhau datblygiad. Amlygwyd gan Bruce (2007, dyfynnwyd yn Siencyn, 2010) mae’r 7 mlynedd gyntaf o fywydau’r dysgwyr yw’r oedran pwysicaf i feithrin eu creadigedd. Ceir awgrym yma bod creadigrwydd yn sgil sydd gan bob un o’i genedigaeth. Yn adlewyrchu bod creadigedd pobl yn gostwng, dengys canlyniadau prawf creigol Land (1992, dyfynnwyd yn Grigg, 2015) y cwymp hwn. Dengys y canlyniad bod creadigedd pobl yn mynd yn is wrth iddynt fynd yn hyn. Yn syfrdanol mae creadigrwydd plant 5 oed yn 98%, 10 oed yn 30% a 15 oed yn 12%. Gwêl gostyngiad o 68% yng nghreadigedd y plant erbyn ei bod yn 10 mlwydd oed. Mae’r canlyniadau’n ofidus wrth i ni drafod pwysigrwydd medrau creadigol yn yr unfed ganrif ar hugain. Amlyga hyn felly bod angen i athrawon ystyried ei bwysigrwydd o fewn addysg.

Cred Robinson (2011, t. 49) “we don’t grow into creativity; we grow out of it. Often, we are educated out of it”. Yr awgrym yma mae addysg yw’r rheswm mae pobl yn tyfu allan o greadigrwydd ac felly mae angen newid hyn. Cyhoeddodd Sommer a Sommer rhestr o ffactorau sy’n atal creadigrwydd. Y ffactorau fwyaf amlwg cododd, oedd nad yw athrawon  yn ddigon ysbrydoledig ac nid oedd y cwricwlwm bob tro yn darparu cyfleodd i ddatblygu creadigrwydd. Noda Barnes (2011) bod angen athrawon brwdfrydig ac ysbrydoledig er mwyn sicrhau datblygu’r creadigedd sydd o fewn pob disgybl. Cyfeiria Sharp (2004) hefyd at hyn gan nodi bod angen i athrawon fabwysiadu’r meddylfryd bod gan bob disgybl y potensial i fod yn greadigol. Wrth edrych ar y cwricwlwm llawn, noda Robinson a Aronica (2015, t.103) mae un anfantais i greadigrwydd yw ei fod yn broses sy’n cymryd llawer o amser ac felly mae athrawon yn anwybyddu’r pwysigrwydd y datblygiad.
Pwysleisia Robinson (2006) bod angen i greadigrwydd gael yr un sylw o fewn addysg ag y mae llythrennedd a rhifedd yn eu cael. Cred nifer bod datblygu creadigedd dysgwyr ond yn medru digwydd o fewn y celfyddydau. Anghytunir yn gryf a hyn gan Robinson (2011) sy’n nodi mae myth arall am greadigrwydd yw hyn. Cytunir a hyn gyda Duffy (2006, dyfynnwyd yn Siencyn, 2010, t.89) a Barnes (2011) drwy amlygu bod “potensial o greadigrwydd o fewn pob maes dysgu o’r cwricwlwm”. Dylid sicrhau bod y cwricwlwm yn darparu cyfleoedd i ddysgwyr feddwl yn greadigol a chritigol er mwyn datrys problemau (Sharp, 2004). Dyma’r gobaith sydd gan Donaldson (2015) wrth iddo edrych ar ddiwygiad y cwricwlwm. Yn ogystal â’r pwyslais sy’n cael ei rhoi ar addysgu ar gyfer creadigrwydd, ceir cryn dipyn o drafod ynglŷn ag asesu creadigrwydd. Noda Lucas et al. (2013, t. 8) “The lack of any requirement to assess creativity ..... also contributes to the undervaluing of creativity”. Cred Lucas et al (2013) nad yw creadigrwydd yn cael yr un chwarae teg o fewn addysg am y rheswm hwn. Noda NACCCE (1999) ei fod yn amhosib asesu creadigedd plant am fod y broses neu gynhyrchiad pob un yn wahanol ac felly mi fyddai asesu’r broses yn llesteirio’i datblygiad.

Noda Runco (dyfynnwyd yn Sharp, 2004) bod amgylchedd mae’r dysgwyr yn gweithio ynddo yn cael effaith ar eu creadigrwydd. Wrth drafod amgylchedd cyfeiria at faint y dosbarth, yr amgylchedd tu allan, a’r adnoddau. Rhaid sicrhau bod yr amgylchedd yn annog creadigedd sydd o fewn  y dysgwyr. Amlyga Halpin (2003, dyfynnwyd yn Arthur et al., 2006) bod angen sicrhau bod dysgwr yn teimlo’n ddigon diogel i gymryd risg ac yna’n dysgu o’u camgymeriadau. Cytuna Siencyn (2010, t.86) drwy nodi “bydd arfer dda yn sicrhau amser, gofod addas ac amgylchedd diogel i gymryd risg ac yn cynnig cyfleoedd”. Nodwyd gan Arthur et al. (2006) bod angen lle, amser a rhywfaint o ryddid ar ddysgwyr i fedru bod yn greadigol. Er mwyn datblygu sgiliau creadigol a menter y dysgwyr o fewn addysg yn yr unfed ganrif ar hugain, byddaf yn edrych ar strategaethau gall athrawon ei ddefnyddio i’w cynorthwyo.

Gyda hyn mewn golwg, byddir yn edrych ar dechneg greadigol sef yr acronym DAWNSIO. Rhaid pwysleisio nad yw DAWNSIO yn strategaeth uniongyrchol ond yn hytrach yn dechneg. Mae’r acronym wedi ei wneud i fyny o wahanol ffyrdd o feddwl sef, Dadwneud, Ad-drefnu, Gwyrdroi, Newid pwrpas, Addasu, Elyddio a Chyfuno. Nododd Glenn (1997) ei fod yn dechneg effeithiol gan ei fod yn darparu cyfleoedd i ddysgwyr gynhyrchu nifer o syniadau drwy ddefnyddio meddwl dargyfeiriol. Gellir defnyddio’r dechneg hon yn effeithiol o fewn yr ysgol. Er mwyn ei weithredu, byddir yn gosod eitem i’r dysgwyr i ddefnyddio e.e ‘hanger’ dillad. Bwriedir gadael i’r dysgwyr defnyddio’r gwahanol fathau o feddwl i weld sut gellir newid neu i wella’r eitem (Glenn, 1997). Yn ystod y broses bydd y dysgwyr yn cwestiynu e.e. yn yr elfen ‘Ad-drefnu’ bydd disgwyl iddynt feddwl beth ellir ei ychwanegu i’r ‘hanger’ er mwyn ei wella. Mae’r dechneg hyn yn ffordd effeithiol i gychwyn meithrin y dysgwyr i feddwl yn annibynnol tu allan i’r bocs ac i gychwyn cynhyrchu syniadau.

Wrth gychwyn ar y dasg i feithrin creadigedd  dysgwyr, mae’n rhaid sicrhau nad yw athrawon yn amharu ar y datblygiad. Amlyga Sharp (2004, t.8) “They can limit creativity by discouraging fantasy or by having low expectations”. Noda Siencyn (2010) bod rôl yr athro er mwyn annog a chefnogi creadigrwydd y dysgwyr yn bwysig. Er hyn, cyfeiria Bruner (1997, dyfynnwyd yn Siencyn, 2010) at bwysigrwydd yr oedolyn i sgaffaldio’r dysgu. Hwylusydd yw swydd yr athro yn yr achos yma. Yn ogystal â hyn pwysleisir yr angen i annog y dysgwyr i gredu yn eu galluoedd creadigol ac i roi’r hyder iddynt (NACCCE, 1999). Rhaid felly symud oddi wrth y ffordd arferol o addysg, sef y dull ‘pedagogaeth’ lle mae’r athro sy’n arwain y dysgu heb fewnbwn gan y dysgwyr. Nodir er mwyn datblygu creadigedd y dysgwyr yn llwyddiannus, hwylusydd yw swydd yr athro ac nid arweinydd. Mae’n rhaid defnyddio’r dull “andragogaeth” o addysgu, lle mae’r dysgwyr a’r athro yn cydweithio yn y broses (Grigg, 2015).
	Yn deillio o’r dechneg DAWNSIO bydd angen i ddysgwyr weld heibio’r bloc meddyliol ‘Sefydlogrwydd Swyddogaethol’. Defnyddir y term yma i ddisgrifio’r bloc meddyliol yn erbyn defnyddio gwrthrych mewn ffordd newydd. Datblygwyd hyn gan Dunker yn 1945 wrth lunio’r her cannwyll. Yn yr achos hwn, byddir yn gosod her i’r dysgwyr drwy ddarparu eitemau iddynt a bydd disgwyl i’r dysgwyr edrych tu hwnt i bwrpas gwreiddiol er mwyn dod i gasgliad. Noda Van Oech (1983) bod angen i ddysgwyr edrych ar yr un peth a phawb arall ond i feddwl mewn ffordd wahanol. Swydd yr athro yw annog y dysgwyr i weld heibio’r bloc. Dengys ymchwil bod plant 5 oed yn gwneud yn llawer gwell na dysgwyr 6 mlwydd oed ac yn medru gweld heibio i’r bloc meddyliol mae ond un ffordd mae defnyddio rhywbeth. Er mwyn gweld heibio’r bloc mae angen i ddysgwyr deimlo’n ddiogel. (Harley, 2017)  Noda Cremin et al. (2009) bod y perthynas rhwng yr athro ac yn cael effaith ar ddatblygiad creadigol. Dywed Shayer a Adey (2002, t.37) bod angen “Positive, trusting relationships and a high degree of emotional safety”. Amlyga Bruce (2007) hefyd gall ymatebion negyddol i syniadau arwain at fygu a chaethiwo eu creadigrwydd.
Ar ôl asesu sgiliau creadigol a menter fy hun, deithir i’r casgliad ei fod yn gam hanfodol i athrawon er mwyn sicrhau eu bod yn medru addysgu ar gyfer creadigrwydd. Teimlir bod angen i bob athro fod yn gyfarwydd â hyn er mwyn sicrhau bod ganddynt ddealltwriaeth gadarn o’r hyn sy’n aros am y dysgwyr yn y dyfodol. Noda Robinson (2011,t.18)  “Creativity is the backbone of the economy” ac felly bydd sgiliau creadigol y dysgwyr yn effeithio ar eu cyflogadwyedd yn y dyfodol.

